La Bibia piemontèisa/Testament Vej/Cronache/2Cronache1


2 Crònache

1

Aparission ëd Nosgnor a Ghibeon 

Salomon, fieul ëd David, a l’avìa consolidà soa autorità ‘d rè përchè Nosgnor, sò Dé, a l’era con chiel e a l’avìa faje vagné na granda considerassion. Na vira, Salomon a l’ha convocà tùit ij cap d'Israel - ij generaj e ij capitani dl'armeja, ij giùdes e tùit ij cap politich e dij clan ëd le famije israelita. Peuij a son andàit tuti an sël leugh anté ch'a-i era 'n santuari a Ghibeon, përchè là as trovava la Tenda ‘dla Radunansa, cola andova ch’a j’ero sòlit ancontresse con Nosgnor. Cola-lì a l’era ancora la tenda che Mosè, servitor ëd Nosgnor, a l’avìa fàit buté an pé ant ël desert për col but-lì. L’Arca ‘d Dé, contut, David a l’avìa fala porté sù da Chiriataim al leugh che chiel a l’avìa prontaje a Gerusalem ant n’àutra tenda. L’autar ëd bronz, ch’a l’avìa fàit Besalel, fieul ëd Cur, a l’era stàit butà a Ghibeon ëdnans a la Tenda ‘d Nosgnor. An cola ocasion, Salomon e tuta la ciambreja a l’ero andàit an col pòst-lì për consultesse con Nosgnor. E a l'é stàit ambele-là che Salomon, an sl' autar ëd bronz, ëdnans a Nosgnor, a l'intrada dla tenda dla radunansa, a l'ha smonuje mila olocàust.

Cola midema neuit, Nosgnor Dé a l'é comparije a Salomon e a l'ha dije: "Ciama lòn che 't vorerìe e mi it lo darai". E Salomon a l'ha dije  a Nosgnor: "Ti it l'avìe fàit a David, mè pare, ëd gròss bin, e it l'has fame regné a sò pòst. Ora, Nosgnor Dé, che toa paròla a David, mè pare, as compissa; përchè ti 't l'has stabilime re ansima a na gent ëd bon nùmer parèj dla pover dla tèra. Ora, dame saviëssa e conossensa, e mi i podrài governé bin costa gent; përchè chi é-lo ch'a podrìa esse tant bon da governé tò pòpol ch’a l'é tant numeros!”.

E Nosgnor Dé a l'ha dije a Salomon: "Da già che col-lì a l’é tò desideri, për ël motiv che ti 't ciame ni 'd beni, ni 'd glòria,e gnanca la mòrt dij tò nemis o na vita longa, ma che 't ciame për ti 'd saviëssa e 'd sust për giudiché mia gent andova che mi i l'hai fate regné ansima, Saviëssa e conossensa at saran acordà; pì ‘d lòn it darai 'd richësse, e 'd beni, e 'd glòria, coma che a l'han mai avune ij re che a son ëstaie anans ëd ti, e coma che dòp ëd ti gnun a l'avrà. 

Parèj, Salomon a l'é tornasne a Gerusalem dal santuari 'd Ghibeon, dëdnans dla Tenda dla Radunansa e a l'ha regnà dzora d' Israel.

Le richësse ‘d Salomon 

E Salomon a l'ha butà ansema 'd chèr e 'd sivalié; a l'avìa milaquatzent chèr e dodesmila sivalié che a l'ha butà con ij chèr ant le sità e e coj ch’a j’ero destinà a Gerusalem. E 'l re a l'ha fàit ëd pere d'òr e d'argent për Gerusalem e 'dcò ëd gran quantità 'd séder tant com a l'ero ij fié ant la pian-a. Ora, për lòn che rësguarda ij cavaj, a-j vnisìo catà da l'Egit; ij marossé dël re a-j catavo a strop, con un pressi convnù. E a fasìo seurte da l'Egit minca 'n chèr për sessent sicl d'argent, e tùit ij cavaj për sentesinquanta; e parej che da le man ëd costi sensaj as në tiravo fòra për tùit ij re Hitita e për coj dla Siria.

Nòte 

Bibia
Testament Vej
Cronache